# Arklių spalvos

### Straipsnis iš Vikipedijos, laisvosios enciklopedijos.

Laukys. Taip vadinamas kiekvienas arklys su balta dėme ant kaktos ir priekinės snukio dalies.

Arklių kailio spalvos – vienatonės spalvos arba jų deriniai, kuriems apbūdinti yra vartojami specialūs žodžiai. Lietuvoje populiariausi juodos ir rudos spalvos arkliai, vadinami juodžiais, bėriais ar sarčiais. Kitokiems arklių pavadinimams įtakos turi ne vien tik pagrindinė kailio spalva, tačiau ir karčių bei uodegos spalvos, įvairios dėmės.

Arklių plaukų spalvų įvairovei apibūdinti yra naudojama apie dvidešimt pavadinimų. Skirtinguose Lietuvos rajonuose, arklių spalvų pavadinimai gali nežymiai skirtis.

## [taisyti] Pavadinimai pagal kailio spalvas

Juodbėris

### [taisyti] Vyraujanti spalva – juoda

- Juodis – kailyje vyrauja juoda spalva. Arklio galva, liemuo, galūnės, karčiai ir uodega – juodos spalvos. Juodis – vienintelis arklys, kurio spalva yra grynoji (be atspalvių ir kitų spalvų priemaišų).

- Juodbėris (juodbėras) – kailyje vyrauja juoda spalva. Tačiau matomas ir rusvas atspalvis, dažniausiai – arklio papilvės plaukuose.

### [taisyti] Vyraujanti spalva – ruda

Bėras arklys

- Bėris (bėras) – kailyje vyrauja ruda spalva. Arklio liemuo – rudas (rusvas), o karčiai ir uodega (kartais ir kojos) – juodos.

- Kaštanas – kailyje vyrauja ruda spalva. Vienu atveju visas arklys yra rudos spalvos, kitu – rudas yra tik arklio liemuo (korpusas), o karčiai ir uodega – tamsesnio atspalvio (pavyzdžiui, kaip šokoladas). Šis vardas kilęs iš panašios kaštono sėklų spalvos.

- Sartis (sartas) – kailyje vyrauja ruda spalva. Arklio liemuo yra rudas, o karčiai ir uodega – beveik balti arba šviesiai gelsvi. Sartu pavadinamas ir šviesiai rudas arklys.

### [taisyti] Vyraujanti spalva – rausva

- Raudas – kailyje vyrauja rausva spalva. Arklio galva, liemuo ir kojos yra rausvi, uodega ir karčiai – tamsiai rausvi su juodų plaukų priemaiša.

### [taisyti] Vyraujanti spalva – pilka

Obuolmušis

- Palšis (palšas) – kailyje vyrauja vienoda pilka spalva.

- Šėmis (šėmas) – kailyje vyrauja pilka spalva su žymiais pokyčiais. Šėmį gana sudėtinga apibūdinti. Kaip sako žirgininkai, šėmo arklio pilka spalva gali kisti nuo šviesaus iki tamsaus ar melsvo atspalvio.

- Pelėkas – kailyje vyrauja pilki atspalviai. Arklio liemuo – pelenų spalvos, galva, karčiai, uodega ir galūnės žemiau riešo bei kulnų sąnario – tamsesnės spalvos. Ant nugaros dažniausiai būna tamsi juosta. Pelekas arklys pasitaiko retai.

- Širmis (širmas) – kailyje vyrauja šviesiai pilka spalva (įspūdis iš tolo), kuri yra sudėtinė iš baltos ir juodos. Arklio galva, liemuo ir galūnės apaugę juodos ir baltos spalvos plaukais. Abiejų spalvų plaukeliai auga greta vienas kito. Tokių arklių kumeliukai gimsta tamsūs, bet po dvejų trejų metų, jų kailyje įsimaišo ir šviesių plaukų. Suaugusių širmių plaukas įgauna gražų, sidabrinį atspalvį. Širmo arklio spalva – dažna, tačiau viena nepastoviausių. Širmiai keičia savo spalvą dėl įvairių priežasčių: maitinimo ypatumai, senstant plaukai šviesėja žildami ir pan.

- Obuolmušis (obuolmušas) – tai tas pats širmas arklys, kurio kailyje išryškėja apvalios tamsesnės (arba šviesesnės) dėmelės, maždaug obuolio dydžio. Iš čia ir kilęs arklio pavadinimas.

### [taisyti] Vyraujanti spalva – gelsva (smėlinė)

- Bulanas – kailyje vyrauja tamsesnė gelsva (kaip smėlio) spalva. Arklo galva ir liemuo – šviesesnės ar tamsesnės smėlio spalvos, karčiai ir uodega – rudi arba juodi. Ant nugaros kartais būna tamsi juosta.

- Gelsvis (gelsvas) arba izabeliuotas – kailyje vyrauja šviesesnė gelsva (kaip smėlio) spalva. Arklio galva, liemuo ir galūnės – šviesaus smėlio spalvos, karčiai ir uodega – tokios pat spalvos, arba gali būti šviesesni, net balti. Pavadinimas kilo nuo Ispanijos karalienės Izabelės vardo. Kaip byloja legenda, karalienė buvo davusi įžadus nekeisti marškinių tol, kol iš Ispanijos nebus išvaryti maurai. O tai truko ne vienerius metus...

### [taisyti] Vyrauja derinys – juoda/ruda ir balta

Keršis

- Derešas – žirgininkai derešu vadina arklį, kurio kailyje – įvairių spalvų mišinys, tačiau nėra stambių vienos spalvos lopų. Kartais toks arklys gali turėti rudus karčius ir dėmelėmis išmuštą pilką kailį. Kartais jo kailis gelsvai rudas, uodega ir karčiai labai šviesūs. Derešo arklio spalva apibūdinama sunkiausiai. Skirtingose vietovėse derešu pavadinamas vis kitoks arklys.

- Keršis (keršas) – kailyje vyrauja trijų spalvų – juodos, rudos ir baltos – deriniai. Ant juodo ar rudo kūno išsimėtę balti lopai, panašiai kaip juodmargių ar žalmargių karvių. Lietuvoje keršiai sutinkami ne dažnai.

- Šlakis (šlakuotas) – kailio spalvų deriniai – kaip ir pas keršį. Tik baltos dėmės yra gerokai mažesnės, jų lopinėliai tankiau išsidėstę ant arklio šonų.

### [taisyti] Vyraujanti spalva – artima baltai

Šyvis

- Albinosas (baltas) – Sakoma, kad visiškai baltų arklių nėra. Tačiau itin retai jų pasitaiko. Tokie arkliai vadinami albinosais ir nelaikomi grynaveisliais. Jų oda ir kailis balti, o akys rožinės. Albinosų balta spalva atsiranda dėl genetinės mutacijos.

- Šyvis (šyvas) – kailyje vyrauja šviesiausi atspalviai. Šyvio spalva labiausiai panaši į baltą. Dauguma arklio plaukų – balkšvi, kur ne kur įsiterpia pavienis tamsus plaukelis.

- Šlakis (šlakuotas) – šlakis gali būti ir šviesaus plauko.Tuomet žirgo kailio baltame fone matyti rudos arba juodos dėmelės.

## [taisyti] Pavadinimas pagal baltą spalvą kaktoje

- Laukys (laukas) – su balta spalva kaktoje. Taip gali būti vadinamas bet koks arklys, jei jis kaktoje turi didesnę ar mažesnę baltų plaukų dėmę. Jei arklio kakta ištisai nubalusi, – sakoma, kad tai tiesiog laukas arklys. Jei balti plaukai nusidriekia siaura juosta nuo tarpuausio iki šnervių, – brūkšniu paženklintas arklys. Jei balti plaukai sudaro mažą lopinėlį tarp tarpuausio ir akių, – laukas arklys su žvaigžde.

## [taisyti] Nuorodos

- Arklio muziejus: Žirgo plauko spalva (LT)
- Tinklalapis apie žirgus: Arklių spalvos (LT)

| Vikiteka: Arklių spalvos – Iliustracijos, vaizdo ir garso įrašai, susiję su straipsniu

Rodomas puslapis "http://lt.wikipedia.org../../../a/r/k/Arkli%C5%B3_spalvos.html"

Kategorija: Arkliai

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Deutsch
- English
- Español
- 日本語